b'\n_START_ARTICLE_\nPlakat\n_START_PARAGRAPH_\nPlak\xc3\xa1t je velik kos papirja, ki visi na zidu ali drugi povr\xc5\xa1ini. Pogosto ga uporabljajo ogla\xc5\xa1evalci, propagandisti, protestniki, umetniki, glasbeniki in druge skupine, ki sku\xc5\xa1ajo javnosti posredovati dolo\xc4\x8deno sporo\xc4\x8dilo. Plakate uporabljajo tudi nekateri ljudje, predvsem mladi, ki \xc5\xbeelijo relativno poceni okrasiti prostor.\n_START_SECTION_\nZgodovina\n_START_PARAGRAPH_\nZgodovina plakata se za\xc4\x8dne z iznajdbo tiska (Johannes Gutenberg okoli leta 1440). Leta 1477, se v Angliji pojavi prvi letak Williama Caxtona, ki poziva ljudi h kupovanju molitvenika. Na vrata cerkve v Wittenburgu je Martin Luther leta 1517 pripel list s protestnimi to\xc4\x8dkami._NEWLINE_Vendarle pa teh poizkusov obve\xc5\xa1\xc4\x8danja \xc5\xa1e ne \xc5\xa1tejemo za plakate. Potrebo po obve\xc5\xa1\xc4\x8danju mno\xc5\xbeic so zadovoljevali oglasi, ki so vabili na razne dogodke, razgla\xc5\xa1ali vojno stanje itd. Napisani so bili s \xc4\x8drnimi \xc4\x8drkami in zaradi velike nepismenosti prebivalstva so jih prebrali naglas. Nekateri tiskarji so kljub nerazviti tehniki dosegli dolo\xc4\x8deno stopnjo raznovrstnosti letakov._NEWLINE_V 17. in 18. stoletju so tiskanemu besedilu za\xc4\x8deli dodajati razli\xc4\x8dne sli\xc4\x8dice, narejene s pomo\xc4\x8djo lesoreza in gravure. Pojav industrijsko \xe2\x80\x93 potro\xc5\xa1ni\xc5\xa1ke dru\xc5\xbebe je mo\xc4\x8dno vplival na razvoj plakatov. Nastal je trgovski list, ki je vseboval trgov\xc4\x8devo ime, naslov in spisek blaga._NEWLINE_V javnem obve\xc5\xa1\xc4\x8danju je do takrat prevladoval lesorez. To je najstarej\xc5\xa1a grafi\xc4\x8dna tehnika visokega tiska. Za izdelavo trgovskih listov pa so uporabljali gravure ali bakrorez, to je tehnika globokega tiska, katere za\xc4\x8detki segajo v leto 1440._NEWLINE_Iznajdba litografije leta 1798, izumil jo je Aloys Senefelder, je za plakat zelo pomembna._NEWLINE_Leta 1871 se pojavi prvi plakat namenjen gledali\xc5\xa1kemu delu The women in white. Izdelal ga je Frederich Walker v tehniki lesoreza. Ve\xc4\x8dji pomen je pripisal sliki, tako je nastalo drzno, dramati\xc4\x8dno in hkrati preprosto delo._NEWLINE_Prvi umetnik, ki je nivo plakata pripeljal do popolne veljave je Francoz Jules Cheret. Zna\xc4\x8dilnosti njegovih plakatov so enostavnost, optimizem, mo\xc4\x8dne barve in velik format._NEWLINE_Na koncu 19. stoletja so se povsod po Evropi uveljavljali novi umetni\xc5\xa1ki slogi Art Nouveau (v Franciji), Jugendstil (v Nem\xc4\x8diji), Modern Style (v Angliji)... Za na\xc5\xa1tete je zna\xc4\x8dilno, da so zavestno poudarjali novo in zavra\xc4\x8dali staro. Umetni\xc5\xa1ka ideja izvira iz te\xc5\xbenje estetov, da bi s pomo\xc4\x8djo lepote ustvarili nov svet._NEWLINE_Zna\xc4\x8dilnosti Art Nouveauja so dolge elegantne linije, zaokro\xc5\xbeeni robovi, mehke, kot napihnjene tipografije. Upodobljeni so bili rastlinski motivi, ki so kasneje prehajali v \xc4\x8disto abstraktne re\xc5\xa1itve, pa tudi \xc5\xbeivali in \xc4\x8dlove\xc5\xa1ka postava. Umetniki so se pola\xc5\xa1\xc4\x8dali \xc4\x8drne in bele ali pa modro zelenih odtenkov, zlate in barve od rde\xc4\x8de do lila._NEWLINE_Najpomembnej\xc5\xa1a ustvarjalca plakatov v obdobju Art Nouveauja sta Henri de Toulouse-Lautrec in Alphonse Mucha._NEWLINE_Lautrec je za izdelovanje plakatov uporabljal takrat nov litografski postopek, ki mu je omogo\xc4\x8dal, da je risal naravnost na kamen, iz katerega so potem naredili odtis. Zna\xc4\x8dilne zanj so izrazite enobarvne ploskve, preproste ploskovite oblike in ostre linije. Barve njegovih plakatov so izstopale iz mestne sivine, tipografija pa je preprosta, opazna in jasna.'